Suvestinė redakcija nuo 2015-09-23

Nutarimas paskelbtas: Žin. 2003, Nr. 11-408, i. k. 1031100NUTA00000111

Nauja redakcija nuo 2015-09-23:

Nr. 995, 2015-09-16, paskelbta TAR 2015-09-22, i. k. 2015-14041

LIETUVOS RESPUBLIKOS VYRIAUSYBĖ

NUTARIMAS

DĖL SĄLYGINĖS PRIEIGOS PRIEMONIŲ GAMYBOS, LAIKYMO, IMPORTO, EKSPORTO, PARDAVIMO AR KITOKIO PERLEIDIMO, PAKEITIMO, INSTALIAVIMO, NAUDOJIMO IR REKLAMAVIMO KOMERCINIAIS TIKSLAIS PRIEŽIŪROS TVARKOS APRAŠO PATVIRTINIMO

2003 m. sausio 28 d. Nr. 111

Vilnius

Vadovaudamasi Lietuvos Respublikos elektroninių ryšių įstatymo 25 straipsnio 6 dalimi, Lietuvos Respublikos Vyriausybė nutaria:

Patvirtinti Sąlyginės prieigos priemonių gamybos, laikymo, importo, eksporto, pardavimo ar kitokio perleidimo, pakeitimo, instaliavimo, naudojimo ir reklamavimo komerciniais tikslais priežiūros tvarkos aprašą (pridedama).

MINISTRAS PIRMININKAS	ALGIRDAS BRAZAUSKAS

ŪKIO MINISTRAS	PETRAS ČĖSNA

PATVIRTINTA
Lietuvos Respublikos Vyriausybės
2003 m. sausio 28 d. nutarimu Nr. 111
(Lietuvos Respublikos Vyriausybės
2015 m. rugsėjo 16 d. nutarimo Nr. 995
redakcija)

SĄLYGINĖS PRIEIGOS PRIEMONIŲ GAMYBOS, LAIKYMO, IMPORTO, EKSPORTO, PARDAVIMO AR KITOKIO PERLEIDIMO, PAKEITIMO, INSTALIAVIMO, NAUDOJIMO IR REKLAMAVIMO KOMERCINIAIS TIKSLAIS PRIEŽIŪROS TVARKOS APRAŠAS

I SKYRIUS

BENDROSIOS NUOSTATOS

1. Sąlyginės prieigos priemonių gamybos, laikymo, importo, eksporto, pardavimo ar kitokio perleidimo, pakeitimo, instaliavimo, naudojimo ir reklamavimo komerciniais tikslais priežiūros tvarkos aprašas (toliau – Aprašas) reglamentuoja sąlyginės prieigos priemonių gamybos, laikymo, importo, eksporto, pardavimo ar kitokio perleidimo, pakeitimo, instaliavimo, naudojimo ir reklamavimo komerciniais tikslais priežiūros (toliau – priežiūra), kurią vykdo Valstybinė vartotojų teisių apsaugos tarnyba, vykdymą.

2. Apraše vartojama sąvoka „sąlyginės prieigos neteisėtos priemonės“ – dekoderiai, kiti dekoduojantys įrenginiai ir programinė įranga, sukurti ar pritaikyti tam, kad be individualaus apsaugotųjų paslaugų teikėjo sutikimo būtų galima suprantama forma gauti apsaugotąją paslaugą.

Kitos Apraše vartojamos sąvokos suprantamos taip, kaip apibrėžtos Lietuvos Respublikos elektroninių ryšių įstatyme.

II SKYRIUS

PRIEŽIŪROS VYKDYMAS

3. Priežiūrą vykdo įgalioti Valstybinės vartotojų teisių apsaugos tarnybos valstybės tarnautojai.

4. Vadovaujantis Lietuvos Respublikos viešojo administravimo įstatymo ketvirtojo skirsnio nuostatomis, priežiūra vykdoma šiais būdais:

4.1. atliekami planiniai patikrinimai pagal Valstybinės vartotojų teisių apsaugos tarnybos patvirtintas planinių patikrinimų taisykles, taip pat nustatytu laikotarpiu planuojamų tikrinti ūkio subjektų sąrašą;

4.2. atliekami neplaniniai patikrinimai pagal Valstybinės vartotojų teisių apsaugos tarnybos patvirtintas neplaninių patikrinimų taisykles.

5. Vykdydami priežiūrą, įgalioti Valstybinės vartotojų teisių apsaugos tarnybos valstybės tarnautojai turi teisę:

5.1. pateikę Valstybinės vartotojų teisių apsaugos tarnybos direktoriaus arba jo įgalioto asmens pavedimą ir tarnybinį pažymėjimą, nekliudomai patekti į ūkio subjektų patalpas Lietuvos Respublikos teritorijoje;

5.2. pagrįstai įtarę, kad asmenys komerciniais tikslais gamina, laiko, importuoja, eksportuoja, parduoda ar kitaip perleidžia, pakeičia, instaliuoja, naudoja ir reklamuoja sąlyginės prieigos neteisėtas priemones, gauti visą informaciją ir dokumentus, kurių reikia galimam teisės aktų pažeidimui tirti;

5.3. reikalauti, kad asmuo duotų paaiškinimus žodžiu ar raštu;

5.4. nustatę teisės aktų pažeidimus, įstatymų nustatytais atvejais taikyti pažeidėjams administracines nuobaudas.

6. Atlikdama jai pavestas priežiūros funkcijas, Valstybinė vartotojų teisių apsaugos tarnyba gali pasitelkti Lietuvos Respublikos ryšių reguliavimo tarnybą ir kitas institucijas.

7. Jeigu Valstybinė vartotojų teisių apsaugos tarnyba, vykdydama priežiūrą, negali pati įvertinti, ar dekoderis, kitas dekoduojantis įrenginys ar programinė įranga gali būti laikomi sąlyginės prieigos neteisėta priemone, ji užsako ekspertizę (įvertinimą), kurios išlaidos padengiamos taip:

7.1. jeigu ekspertizės (įvertinimo) išvados patvirtina, kad dekoderis, kitas dekoduojantis įrenginys ar programinė įranga gali būti naudojami ir (arba) yra naudojami neteisėtai prieigai prie apsaugotųjų paslaugų, šios ekspertizės (įvertinimo) išlaidas padengia fizinis arba juridinis asmuo, iš kurio dekoderis, kitas dekoduojantis įrenginys ar programinė įranga paimti ekspertizei (įvertinimui) atlikti;

7.2. jeigu ekspertizės (įvertinimo) išvados paneigia, kad dekoderis, kitas dekoduojantis įrenginys ar programinė įranga gali būti naudojami ir (arba) yra naudojami neteisėtai prieigai prie apsaugotųjų paslaugų, šios ekspertizės (įvertinimo) išlaidas padengia Valstybinė vartotojų teisių apsaugos tarnyba.

8. Įgalioti Valstybinės vartotojų teisių apsaugos tarnybos valstybės tarnautojai privalo užtikrinti vykdant priežiūrą gautos informacijos, kuri yra komercinė paslaptis, konfidencialumą.

III SKYRIUS

BAIGIAMOSIOS NUOSTATOS

9. Tie sąlyginės prieigos paslaugų teikėjai ir (arba) apsaugotųjų paslaugų teikėjai, kurie nesinaudoja kitų teikiamomis paslaugomis, bet patys naudoja sąlyginės prieigos priemones, Valstybinės vartotojų teisių apsaugos tarnybos reikalavimu turi teikti informaciją apie teisėtai naudojamas sąlyginės prieigos priemones, taip pat kitą su šia paslauga susijusią informaciją.

––––––––––––––––––––

Priedo pakeitimai:

Nr. 995, 2015-09-16, paskelbta TAR 2015-09-22, i. k. 2015-14041

Pakeitimai:

1.

Lietuvos Respublikos Vyriausybė, Nutarimas

Nr. 995, 2015-09-16, paskelbta TAR 2015-09-22, i. k. 2015-14041

Dėl Lietuvos Respublikos Vyriausybės 2003 m. sausio 28 d. nutarimo Nr. 111 „Dėl Sąlyginės prieigos priemonių gamybos, laikymo, importo, eksporto, pardavimo ar kitokio perleidimo, pakeitimo, instaliavimo, naudojimo ir reklamavimo komerciniais tikslais priežiūros tvarkos patvirtinimo“ pakeitimo